Ишта и массарна везвеш хиларна; "Хьо-м хьайн ц1ахь хир вара, Удуговн т1аьхьа а ваьлла цалеллахь", бохург элира ас цкъа цуьнга. "Зато, цо тхуна ахча лора-кх", аьлла дара, цо суна дукха сихонца а, шога а делла жоп. Эццахь, цуьнан х1уьттаренна; "Суна-м хаьа, хьо цуьнца ахчанна дуьха бен, хьайн Дэлан дуьхьа лелла воцийла а, ткъа х1инца хьан миссионерашна т1аьхьа валар а, Аллах1ан диканах ахь дог дилларна дуйла а", олуш жоп делира ас цунна. Кест-кеста, иза шен доттаг1ачуьнца 1американ католикан комитете хуьлуш вуьйла сайна хаарна. Нохчийн мух1ажаршна юкъера, мичча а виги д1аваккха шашиъ бохучу дехаршца. Соьгара шена цамоьттучу кепара и тайпа жоп хезча, цо бохура: "хьо х1ун дийца, я кхолла г1ерта те". Т1аккха церан и "къайле", сайна хууш юьйла цуьнга д1акъадо дизира сан. Амма х1ете а, шена кхин иэхь цахеташ; "ткъа х1ун ду, тхо цигахь хиларх. Нагахь тхан нигат ц1ена хилчхьана....", цо оллушехь, цуьнан къамаьл хадира ас. Цуьнга кхардамца; "... да висса-кх цунна делаъ, католикашца дагара дуьйцуш "да1ват" аш дечохь а, ц1ена хуьлу-кх и шун нигат. Тохара Ахьмад-хьажа Ватиканехь Папица цхьанакхетта хилар-м, айдинна ма дуьйцура аша. Цо Папина куьйгахь барт а яьккхина... Иза цунна т1е, Нохчийчохь ша доккха зулам д1адоладале, цуьнга шена ловцаш байта вахна а вара, бохуш... Х1етахь цунна иза а дийцина, х1инца шу муха боьлху католикаш болчий баха? Т1ехула т1е, Нохчийчохь шаьш д1ах1отто деза "Исламан низам" а дитина, яккха еза Иерусалим а йитина. Иза а, важа а шаьш дийр ду бохуш бацара аша, Нохчийн 1эдалца герзаца болийна т1ом а.